JY LEES NOU WEN dubbelkaartjies vir Die Leo's met Sandra Prinsloo
Die Leo's, 'n teaterstuk oorspronklik geskryf deur Nicky Silver, en vertaal en verwerk deur Hennie van Greunen, is in die Kaap op die planke. Dit was ook die afgelope KKNK-fees te topverkoper. Jy staan 'n kans om een van 30 dubbelkaartjies vir Dinsdagaand 14 Mei of Woesdagaand 15 Mei te WEN!
Kom kyk saam na Die Leo's met Sandra Prinsloo, Tobie Cronjé, Jacques Theron, Erica Wessels, Gideon Lombard en Petro van den Heever.
Hulle is aaklige mense, die Leo's. Vandat daai korrelkop Ben op sy sterfbed lê dink hy blykbaar hy kan sê net wat hy wil en nou kom 40 jaar se frustrasie tot uiting. En Rita sit dag na dag en lees net tuisversieringstydskrifte, sy wil mos die leefkamer oordoen voordat die arme man nog die tydelike met die ewige verwissel het - ek koes maar vir daai vrou, sy kan jou al glimlaggend sleg sê dat die see jou nie kan afwas nie. En wat aangaan met daai Koert weet ek nie, mens sien hom skaars, ek hoor hy't 'n nuwe kêrel maar hy hou die so ver van sy gekkespul van 'n familie weg as wat hy kan. En Lisa het mos nou al so lank op hou drink – die AA doen darem maar wonderlike bwerk – maar sy stress weer so R50 sê sy gaan nie die dag kan maak voor sy na 'n 'versterkingtjie' gryp nie. En wie's die mooi jong man wat saam met Koert in daardie leë woonstel gesien is? Ek wonder maar net. Maar die hospitaal kyk blykbaar baie mooi na Ben, veral daardie rooikop verpleegster, sy't seker maar hare op die tande.
Ja, hulle is aaklige mense, die Leo's, glad nie soos ons gelukkige, perfekte gesinnetjie nie.
Vir die eerste keer sedert die laat 1970's deel twee van die mees ikoniese akteurs in Afrikaans die verhoog: Sandra Prinsloo en Tobie Cronjé staan aan die hoof van Die Leo's as die ma en pa wat mens niemand toewens nie. Jacques Theron (Lot, Babbel) speel hulle seun Koert, ma Rita se goue seun en die balk in pa Ben se oog. Fleur du Cap-wenner Erica Wessels ('n Seder val in Waterkloof, Die vrou van tevore) maak 'n maaltyd van Lisa, wat op die harde manier geleer het dat al manier wat sy ooit aandag gaan kry, is as sy soveel drama gooi as moontlik. Gideon Lombard (...miskien, Nagwond, Bidsprinkaan) is Brian, die sexy jong eiendomsagent wat sy bes doen om 'n smerige woonstel aan Koert af te smeer en Petro van den Heever (Ysterasters, Taraboemdery, Seuns) is die verpleegster wat met die mense se drama opgeskeep moet sit.
Nou het Wordsmith's Theatre Factory besluit om hierdie fenomenale produksie Kaap toe te bring, na die Bellville Burgersentrum, wat sedert die 1950's een van die Kaap se premier teaters is. Die teater word egter deesdae meer gebruik vir seminare en matriekafskeid modeparades en dit is iets wat Hennie en Pedro wil sien verander: hierdie beeldskone teater moet weer die tuiste word van uitstekende professionele teater en Die Leo's se speelvak is 'n stappie in daardie rigting.